Man in hof ná driedubbele gesinsmoord(Argieffoto: Unsplash) ’n Man het Donderdagoggend vir die eerste keer in die plaaslike landdroshof verskyn nadat die liggame van sy ouers en jonger broer vroeër vandeesweek met skietwonde in hul huis in Bloemfontein in die Vrystaat aangetref is. Phaladi Shuping, woordvoerder van die Nasionale Vervolgingsgesag (NVG) in die Vrystaat, het aan Maroela Media gesê Jacobus Visser (42) staan tereg op drie aanklagte van moord en een aanklag van regsverydeling. Dít volg nadat die liggame van sy ouers, Johan and Magriet, en sy jonger broer, Louis, Dinsdagoggend in ’n huis in Raymond Mhlabastraat, Navalsig, in die stad aangetref is. Maroela Media het vroeër berig die liggame van Johan (68), Magriet (65) en Louis (40) is elkeen met skietwonde aan die kop in die slaapkamers van die huis aangetref. ’n Vuurwapen, wat vermoedelik tydens die skietery gebruik is, is bo-op Magriet se liggaam gevind. Volgens Shuping sal Visser weer op 10 September in die hof verskyn wanneer hy na verwagting sal aansoek doen om borgtog. Visser bly tot dán in aanhouding.